
V dňoch 27. septembra – 6. októbra 2016 sa v Montreale, Kanada, uskutočnilo 39. zasadnutie valného zhromaždenia Medzinárodnej organizácie civilného letectva (ďalej len „39. VZ ICAO“).
 
Pre zabezpečenie účasti, ako aj pre určenie postupu delegácie Slovenskej republiky na rokovaniach 39. VZ ICAO, bolo schválené uznesenie vlády Slovenskej republiky č. 157 z 29. apríla 2016.
 
Delegáciu Slovenskej republiky (ďalej len „SR“) viedol minister dopravy a výstavby Slovenskej republiky (ďalej len „MDV SR“) p. Érsek, členmi delegácie boli ďalej za MDV SR generálny riaditeľ sekcie civilného letectva p. Németh, riaditeľ odboru civilného letectva p. Hýsek a riaditeľka odboru leteckej prevádzky p. Marková. Ďalšími členmi delegácie boli zástupcovia Veľvyslanectva Slovenskej republiky v Ottawe (p. Droba, p. Vrbovský a p. Vávra), ako aj Letových prevádzkových služieb Slovenskej republiky, š. p. (p. Bartoš) a Dopravného úradu (p. Breja). Delegácia postupovala v súlade so smernicou schválenou uznesením vlády Slovenskej republiky č. 157 z 29. apríla 2016.
 
Nakoľko sa 39. VZ ICAO konalo v čase predsedníctva Slovenskej republiky v Rade Európskej únie, členovia delegácie Slovenskej republiky okrem aktívnej účasti na zasadnutiach 39. VZ ICAO pravidelne viedli a koordinovali zasadnutia členských štátov Európskej únie (ďalej len „EÚ“) a Európskej komisie ako aj Európskej konferencie civilného letectva (ďalej len „ECAC“) organizované s cieľom zosúladiť postup európskych štátov a presadzovať spoločnú regionálnu politiku EÚ, resp. ECAC, a zúčastňovali sa aj práce v „ad hoc“ vytvorených pracovných skupinách EÚ.
 
Rokovaním 39. VZ ICAO a voľbou novej Rady ICAO sa skončilo 3-ročné pôsobenie Poľska ako zástupcu rotačnej skupiny štátov strednej Európy (ďalej len „CERG“) v Rade ICAO. V rotačnej skupine CERG sú združené krajiny: Bulharsko, Cyprus, Česko, Grécko, Litva, Maďarsko, Poľsko, Rumunsko, Slovensko a Slovinsko. V zmysle rozhodnutia ECAC však bolo na najbližšie 3-ročné obdobie miesto v Rade ICAO prenechané Turecku ako zástupcovi skupiny krajín čiernomorskej a kaspickej oblasti.
 
Táto informácia sa predkladá na rokovanie vlády Slovenskej republiky v súlade s bodom C.2. uznesenia vlády Slovenskej republiky č. 157 z 29. apríla 2016.
 
Materiál je nelegislatívnej povahy, jeho prijatie nemá žiadny vplyv na rozpočet verejnej správy, na podnikateľské prostredie, sociálne vplyvy, informatizáciu spoločnosti ani životné prostredie; nezasahuje do pôsobnosti iných orgánov verejnej moci ani z neho nevyplývajú týmto orgánom žiadne úlohy.
 
Vzhľadom na informatívny charakter predkladaného materiálu, nebol materiál predmetom medzirezortného pripomienkového konania.
 


